Magyarországon is egyesül a Group 4 Falck és a Securicor
A dán Group 4 Falck és a brit Securicor őrző-védő társaságok magyar leányvállalatai is egyesülnek a nemzetközi piac második és harmadik legnagyobb szereplőjeként számon tartott anyavállalatok fúziójával - tudta meg a hvg.hu.
A két izmos őrző-védő multi nemzetközi összeolvadásával egy évi 7,13 millió dollár forgalmú, 340 ezer embert foglalkoztató nemzetközi vállalatcsoport jön létre, amely már veszélyezteti a piacvezető svéd Seuritas A.B. pozícióját is. A Group 4 Falck-ról leválik, de nevét megőrzi a cég mentő- és tűzoltó szolgálata, amelyet a koppenhágai tőzsdén marad - jelentette a Financial Times (FT).
A magyar biztonsági piacon már ma is erős a koncentráció, ezért a Gazdasági Versenyhivatalnak (GVH) is áldását kell adnia a magyar leánycégek, a Group 4. Falck Kft. és a Securicor Kft. frigyére. A pénzszállítás piacán azonban a Group 4 Falck már jelenleg is 50 százalék feletti részesedést mondhat magáénak - mondta a hvg.hu-nak Kecskeméti Sándor, a társaság ügyvezető igazgatója. A 13 milliárd forint árbevételű, 3500 főt foglalkoztató és tavaly 1,5 milliárd forint adózás előtti eredményt produkáló céget a körülbelül 3 milliárdos bevételt kimutató Securitas követi a rangsorban, a piacvezető társaságba beolvadó Securicor 2 milliárdos árbevételével a harmadik helyezett.
A negyedik nagy biztonsági cég a magyar piacon a színes múlttal rendelkező egykori Defend Kft., amelyet a Magyar Posta Rt. kebelezett be, és jelenleg JNT Kft. néven működik. A Postának és a MOL-nak végez főleg pénzszállítást, amiből 3 milliárd forintos árbevételre tett szert tavaly. Ennek ellenére a JNT csupán anyacége, a Magyar Posta segítségével lesz minimálisan nyereséges, miután a Defend eszközeiért áfával együtt 1,85 milliárd forint fizetett.
A Group 4 Falck és a Securicor utódja a nemzetközi piacokon a Group 4 Securicor elnevezést kapja majd. A Group 4 Falck részvényesei az új társaság papírjainak 57,5 százalékát, a Securicor részvényesei pedig 42,5 százalékát kapják. A fúziótól 65,7 millió dollár költségmegtakarítást remélnek az egyesülő cégek. Az őrző-védő cégek piacán viszonylag sok, egyenként kis szereplő nyüzsög, a piacra lépés ugyanis nem jár túl nagy költséggel. Mára azonban eljött a konszolidáció ideje - írja az FT.